CELEX: 32018D0393
Language: ro
Date: 2018-03-12 00:00:00
Title: Decizia (UE) 2018/393 a Comisiei din 12 martie 2018 de aprobare, în numele Uniunii Europene, a modificării Protocolului între Uniunea Europeană și Regatul Maroc de stabilire a posibilităților de pescuit și a contribuției financiare prevăzute de Acordul de parteneriat în domeniul pescuitului între Uniunea Europeană și Regatul Maroc

13.3.2018   
            
            
               RO
            
            
               Jurnalul Oficial al Uniunii Europene
            
            
               L 69/60
            
         DECIZIA (UE) 2018/393 A COMISIEI
   din 12 martie 2018
   de aprobare, în numele Uniunii Europene, a modificării Protocolului între Uniunea Europeană și Regatul Maroc de stabilire a posibilităților de pescuit și a contribuției financiare prevăzute de Acordul de parteneriat în domeniul pescuitului între Uniunea Europeană și Regatul Maroc
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Decizia 2013/785/UE a Consiliului din 16 decembrie 2013 privind încheierea în numele Uniunii Europene a protocolului între Uniunea Europeană și Regatul Maroc de stabilire a posibilităților de pescuit și a contribuției financiare prevăzute de acordul de parteneriat în domeniul pescuitului între Uniunea Europeană și Regatul Maroc (1), în special articolul 3,
   întrucât:
   
               (1)
            
            
               Articolul 10 din Acordul de parteneriat în domeniul pescuitului între Comunitatea Europeană și Regatul Maroc (2), denumit în continuare „acordul”, aprobat prin Regulamentul (CE) nr. 764/2006 al Consiliului (3), instituie un comitet mixt responsabil cu monitorizarea aplicării acordului și, în special, cu supravegherea punerii sale în aplicare, a interpretării și funcționării acestuia în bune condiții, precum și cu reevaluarea, dacă este cazul, a nivelului posibilităților de pescuit.
            
         
               (2)
            
            
               Articolul 5 din Protocolul între Uniunea Europeană și Regatul Maroc de stabilire a posibilităților de pescuit și a contribuției financiare prevăzute în Acordul de parteneriat în sectorul pescuitului încheiat între Uniunea Europeană și Regatul Maroc (4), denumit în continuare „protocolul”, aprobat prin Decizia 2013/785/UE, autorizează comitetul mixt să examineze posibilitățile de pescuit prin acord reciproc, în măsura în care revizuirea vizează sustenabilitatea resurselor piscicole marocane.
            
         
               (3)
            
            
               În cadrul reuniunii comitetului mixt care a avut loc la Bruxelles în perioada 25-27 octombrie 2017, partea marocană și-a anunțat intenția de a face o reducere a cotei alocate în 2018 pentru traulerele pelagice industriale de pescuit (a se vedea fișa tehnică de pescuit nr. 6), pentru a asigura sustenabilitatea exploatării stocurilor în cauză. Ținând seama de impactul preconizat al unei astfel de măsuri asupra flotelor în cauză, partea europeană a propus modificarea modalităților de punere în aplicare a protocolului privind pescuitul pelagic industrial, în vederea optimizării utilizării posibilităților de pescuit în această categorie.
            
         
               (4)
            
            
               Comisia a transmis Consiliului, imediat după reuniunea în cauză a comitetului mixt, un document care prezintă detaliile elementelor specifice din cadrul poziției avute în vedere de Uniune în ceea ce privește modificările propuse.
            
         
               (5)
            
            
               Poziția avută în vedere de Uniune a fost aprobată de Consiliu, în conformitate cu punctul 3 din anexa la Decizia 2013/785/UE.
            
         
               (6)
            
            
               Rezultatele reuniunii comitetului mixt care a avut loc la Bruxelles, în perioada 25-27 octombrie 2017, cu privire la modificarea cotei lunare privind capturile și compoziția capturilor, per grup de specii din categoria 6, au fost confirmate printr-un schimb de scrisori între Ministerul agriculturii, pescuitului, dezvoltării rurale, apelor și pădurilor din Maroc și Comisia Europeană.
            
         
               (7)
            
            
               Modificările respective ar trebui aprobate în numele Uniunii Europene.
            
         ADOPTĂ PREZENTA DECIZIE:
   Articolul 1
   Se aprobă în numele Uniunii modificările aduse fișei tehnice de pescuit nr. 6 din Protocolului între Uniunea Europeană și Regatul Maroc de stabilire a posibilităților de pescuit și a contribuției financiare prevăzute de Acordul de parteneriat în domeniul pescuitului între Comunitatea Europeană și Regatul Maroc, adoptate de comitetul mixt instituit în temeiul articolului 10 din acordul menționat anterior prin intermediul schimbului de scrisori care figurează în anexa la prezenta decizie.
   Articolul 2
   Prezenta decizie intră în vigoare în ziua următoare datei publicării în Jurnalul Oficial al Uniunii Europene.
   
      Adoptată la Bruxelles, 12 martie 2018.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 349, 21.12.2013, p. 1.
   
      (2)  JO L 141, 29.5.2006, p. 4.
   
      (3)  Regulamentul (CE) nr. 764/2006 al Consiliului din 22 mai 2006 privind încheierea Acordului de parteneriat în domeniul pescuitului între Comunitatea Europeană și Regatul Maroc (JO L 141, 29.5.2006, p. 1).
   
      (4)  JO L 328, 7.12.2013, p. 2.
   
      ANEXĂ
      A.   Extras din scrisoarea (Ares) 5493915 din 10 noiembrie 2017 din partea Direcției Generale Afaceri Maritime și Pescuit a Comisiei Europene
      
      Doamnă Secretar General,
      În urma scrisorii mele din data de 3 noiembrie referitoare la măsurile ce se impun în urma concluziilor recentului comitet mixt (ref. Ares 5362568 din 3/11/2017), am plăcerea să vă confirm că, în conformitate cu articolul 5 din protocol, Consiliul Uniunii Europene și-a dat acordul privind reducerea cu 15 % a cotei alocate în 2018 navelor din categoria 6, cu scopul de a asigura sustenabilitatea exploatării stocurilor în cauză.
      […]
      Totodată, după cum anunțam în scrisoarea susmenționată, v-aș ruga să binevoiți a aproba, printr-o scrisoare de răspuns, următoarele modificări tehnice pentru categoria 6, destinate optimizării utilizării posibilităților de pescuit în cadrul acestei categorii:
      
                  —
               
               
                  modificarea compoziției capturilor prin creșterea ratei capturilor din grupul de specii sardină-sardinelă la 40 % din cota alocată, creșterea fiind compensată printr-o reducere echivalentă a ratei capturilor din grupul de specii stavrid/macrou/hamsie, iar procentajul capturilor accidentale rămânând neschimbat;
               
            
                  —
               
               
                  creșterea plafonului lunar al capturilor la 12 000 de tone pentru perioada 1 aprilie-14 iulie 2018, cu precizarea că partea europeană insistă ca acest plafon lunar al capturilor să fie reținut pentru perioada cuprinsă între 1 ianuarie și 14 iulie 2018.
               
            Cu deosebită considerație,
      B.   Extras din scrisoarea nr. 8885 din 27 noiembrie 2017 din partea Ministerului Agriculturii, Pescuitului Maritim, Dezvoltării Rurale, Apelor și Pădurilor din Regatul Maroc
      
      Domnule Șef de Unitate,
      În primul rând, aș dori să vă mulțumesc pentru eforturile depuse de unitatea dumneavoastră în vederea obținerii acordului Consiliului Uniunii Europene privind reducerea de 15 % a cotei alocate în 2018 navelor din categoria 6.
      […]
      În ceea ce privește celelalte aspecte menționate în scrisoarea dumneavoastră, vă rog să rețineți următoarele puncte care au făcut obiectul scrisorii mele din 10 noiembrie 2017:
      
                  1.
               
               
                  Confirmăm posibilitatea revizuirii compoziției capturilor din categoria 6, după cum urmează: 40 % sardină-sardinelă, 58 % stavrid/macrou/hamsie și 2 % capturi accidentale.
               
            
                  2.
               
               
                  Partea marocană nu are obiecții cu privire la stabilirea plafonului lunar la 12 000 de tone, însă începând abia din luna martie 2018 inclusiv. Pentru lunile ianuarie și februarie 2018, care corespund sfârșitului perioadei de depunere a icrelor pentru sardină, plafonul va fi menținut la 10 000 de tone.
               
            Cu deosebită considerație,